Les obres de l´Oficina de Turisme marxen a bon ritme
04 febrer 2020

## Les obres de l´Oficina de Turisme marxen a bon ritme04 febrer 2020Última actualització: 14 juliol 2025

![](../gestion/img/CarolaWoodward_1420.JPG)  
  

El **vicealcalde i regidor delegat d’Urbanisme, Josep Alandete,** i **l’edil delegat de Turisme, Vicent Mascarell,** han visitat l’estat de la rehabilitació integral de l’Oficina de Turisme de Gandia, que contemplen la posada al dia de l'espai per adaptar-se a les noves necessitats dels turistes.

        Amb un pressupost de licitació de 171.527,97 €, el treballs, a càrrec de l’empresa Construcciones Gomuñoz, SL, afecten fonamentalment a fusteries, obertura de claraboia i eliminació d’objectes mobles que han colonitzat l’espai interior i a paviments i xapats. Igualment, es millora el seu entorn. L’actuació  es realitza gràcies a una ajuda del Pla SOM de la Diputació de València  per a l'any 2018-2019.

La previsió és que les obres d’edificació estiguen finalitzades en un mes, abans de Falles. Després, caldrà dotar-lo de mobiliari i altres infraestructures. Mentrestant, el servei d’atenció i informació turística de la ciutat s’ofereix a la planta baixa de l’Ajuntament de Gandia. L'horari d'atenció al públic és de dilluns a divendres de 9.30 a 13.30 i de 15.30 a 19.30 hores, mentre que els dissabtes l'horari és de 9.30 a 13.30 hores.

Cal recordar, que l’actual edifici és una obra dels anys 80, que ha patit poques modificacions en 30 anys d’existència. Obra singular d’alt valor arquitectònic, perfectament integrada en el conjunt de l’antiga estació del ferrocarril del que s’han mantingut elements preexistents. La seua concepció amb pedra natural i plantejament d’una gran marquesina fan referència a les característiques del lloc.

Darrerament, s’havia notat un deteriorament de la seua imatge deguda al transcurs del temps, que requereix una modernització derivant a una concepció més oberta i clara, que contrasta amb la proposta inicial que era més tancada en si mateixa i amb més criteri escenogràfic.